
FORSLAG
Udvalget om Borgernes Rettigheder og Retlige og Indre Anliggender opfordrer Budgetkontroludvalget, som er korresponderende udvalg, til at optage følgende forslag i det beslutningsforslag, det vedtager:
[bookmark: restart]1.	bemærker, at Revisionsretten har erklæret, at de transaktioner, der ligger til grund for årsregnskabet for Den Europæiske Unions Asylagentur (EUAA) for regnskabsåret 2022, i alt væsentligt er lovlige og formelt rigtige;
2.	glæder sig over, at to udeståender, dels vedrørende det store antal midlertidige ledere og dels vedrørende den manglende ajourføring af politikken for håndtering og forebyggelse af interessekonflikter, som Revisionsretten har påpeget i de foregående år, er blevet adresseret; bemærker, at bemærkningerne fra de senere år vedrørende udbudsprocedurer, nemlig de lejede lokaler på Lesbos og i Rom, vil blive afsluttet i 2023; 
3.	glæder sig over EUAA's bestræbelser på at gennemføre det nye mandat, der har været i kraft siden januar 2022, på trods af manglen på tilstrækkeligt personale; opfordrer Kommissionen og medlemsstaterne til at tillade yderligere personale og omklassificering af visse stillinger for at sikre en korrekt gennemførelse, navnlig for så vidt angår den ansvarlige for grundlæggende rettigheder, asylreservepuljen og overvågnings- og operationelle aktiviteter, med henblik på at sikre, at asylansøgeres rettigheder altid er beskyttet i overensstemmelse med de gældende regler; 
4.	minder om den rolle, som EUAA spiller med hensyn til at yde støtte til behandlingen af ansøgninger om international beskyttelse samt til uddannelse af de sagsbehandlere, der er ansvarlige for behandlingen af asylansøgninger; påpeger behovet for, at EUAA fortsat yder støtte til medlemsstater og tredjelande i forbindelse med håndteringen af ansøgninger vedrørende asyl og migration; opfordrer til, at budgettet fokuseres mod yderligere ansættelse af personale, hvis det er nødvendigt for at hjælpe medlemsstaterne til at sikre en retfærdig og rimelig behandling af asylansøgninger om international beskyttelse, navnlig ansættelse af tolke og psykologer til ansøgere, der tilhører sårbare grupper;
5.	glæder sig over, at næsten 4 millioner personer nød godt af midlertidig beskyttelse, efter at Rådet gav EUAA mandat til sammen med Det Europæiske Agentur for Grænse- og Kystbevogtning (Frontex) og Den Europæiske Unions Agentur for Retshåndhævelsessamarbejde (Europol) at yde operationel støtte til medlemsstater, der anmoder om bistand til at håndtere modtagelsen af flygtninge efter den russiske invasion af Ukraine; 
6.	minder om henstillingen fra dechargemyndigheden i dens betænkning for 2020; bemærker EUAA's fortsatte støtte til medlemsstaterne med hensyn til at sikre et beskyttelsessystem for uledsagede mindreårige gennem uddannelse, operationel støtte, vejledning, værktøjer og informationsmateriale såsom foldere og videoer rettet mod mindreårige i modtagelsescentre; minder om, at der i 2022 blev indgivet 42 000 asylansøgninger af uledsagede mindreårige i EU og i Island, Liechtenstein, Norge og Schweiz (EU+-lande); påskønner endvidere afholdelsen af tematiske møder i Slovenien med deltagelse af 13 lande, der gav forskellige interessenter mulighed for at drøfte bedste praksis inden for modtagelsesfaciliteter for uledsagede mindreårige;
7.	bemærker med tilfredshed, at EUAA gennemførte operationelle planer i 14 medlemsstater og dermed udvidede sine operationer til yderligere seks EU-lande, og at EUAA udsendte personale til et land uden for EU, Moldova, for første gang siden sin oprettelse; påskønner endvidere EUAA's stærke engagement i den eksterne dimension af det fælles europæiske asylsystem (CEAS), der støtter EU+-landene med at genbosætte 2 585 personer ved at støtte 13 udvælgelsesmissioner og tre missioner i forbindelse med informationsprogrammer forud for afrejsen; 
8.	noterer sig EUAA's bistand til partnerlandene på Vestbalkan gennem tilvejebringelse af institutionel kapacitetsopbygning, uddannelse og coaching på arbejdspladsen i centrale asylprocedurer;
9.	noterer sig Revisionsrettens bemærkning om, at de aftaler mellem EU og de associerede Schengenlande, der tjener som retsgrundlag for beregningen af deres bidrag til EUAA's budget, er uklare og giver mulighed for forskellige fortolkninger, hvilket resulterer i lavere bidrag fra de associerede Schengenlande; noterer sig EUAA's svar om, at dets tilgang er i overensstemmelse med de retlige bestemmelser; opfordrer Kommissionen til at undersøge disse aftaler; 
10.	minder om, at OLAF i øjeblikket er i færd med at undersøge påstande om forseelser og personalerelaterede uregelmæssigheder i EUAA's øverste ledelse; anmoder om, at påstande om embedsmisbrug kontrolleres og undersøges grundigt; glæder sig over EUAA's tilsagn om at samarbejde fuldt ud med OLAF; opfordrer EUAA til at sikre et fuldt og oprigtigt samarbejde med OLAF i alle faser af undersøgelsen og til regelmæssigt at underrette Europa-Parlamentet om status for og resultaterne af undersøgelsen.

